Η Βόρεια Κορέα δεν θα αντιδράσει στις στρατιωτικές ασκήσεις της Νότιας Κορέας
επιτυχημένη θεωρεί την επίσκεψη του στην Πιονγκγιάνγκ ο Μπιλ Ρίτσαρντσον
Η κυβέρνηση της Βορείου Κορέας δήλωσε ότι δεν πρόκειται να αντιδράσει στις στρατιωτικές ασκήσεις με αληθινά πυρά της Νοτίου Κορέας οι οποίες πραγματοποιούνται λίγα μόνο χιλιόμετρα από τις ακτές της. Το κρατικό Πρακτορείο ειδήσεων της Πιονγκγιάνγκ αναφέρει «ότι δεν αξίζει να αντιδράσει» στις ενέργειες της Σεούλ, παρά τις απειλές που είχε εξαπολύσει νωρίτερα για «καταστροφικά» αντίποινα σε περίπτωση που γίνει η άσκηση. Η Νότια Κορέα απομάκρυνε κατοίκους της σε υπόγεια καταφύγια και έθεσε σε ετοιμότητα πολεμικά τζετ για την άσκηση στο νησί Γεονπιόνγκ διάρκειας 90 λεπτών. Δημοσιογράφοι στα υπόγεια καταφύγια δήλωσαν ότι αισθάνονταν την γη να τρέμει από τις 1.500 ρίψεις βολών. Η Βόρειος Κορέα είχε βομβαρδίσει το νησί Γεοπιονγκ τον περασμένο μήνα, αντιδρώντας σε ανάλογη άσκηση της Σεούλ, με αποτέλεσμα τα σκοτωθούν 2 άμαχοι. Η Πιονγκγιάνγκ άφησε να διαφανεί ότι δεν αντέδρασε αυτή τη φορά γιατί η Νότια Κορέα στόχευε σε πιο μακρινούς στόχους στη θάλασσα. Όμως το Πρακτορείο ειδήσεωνφέρει το Μεικτό επιτελείο Ενόπλων Δυνάμεων της Βόρειου Κορέας να λέει ότι οι στόχοι ήταν στην ίδια κατεύθυνση μακριά από τη Βόρειο Κορέα, όπως και στην προηγούμενη άσκηση. Στο μεταξύ, ο πρώην πρέσβης των ΗΠΑ στα ΗΕ και νυν κυβερνήτης του Νέου Μεξικού, Μπιλ Ρίτσαρντσον, δήλωσε ότι έχει εξασφαλίσει συμφωνία με τη Βόρεια Κορέα που προβλέπει την επιστροφή των επιθεωρητών των ΗΕ για τα πυρηνικά της Πιονγκγιάνγκ, οι οποίοι εκδιώχθηκαν το 2009. Ο κ. Ρίτσαρντσον ανακοίνωσε τη συμφωνία τη Δευτέρα κατά την 4 μέρα ιδιωτικής του επίσκεψης στην πρωτεύουσα της Βόρειας Κορέας που στοχεύει στην αποκλιμάκωση της έντασης στην Κορεατική χερσόνησο. Ανακοίνωση του κ. Ρίτσαρντσον αναφέρει ότι η Πιονγκγιάνγκ θα επιτρέψει την είσοδο επιθεωρητών της Διεθνούς Υπηρεσίας Ατομικής Ενέργειας σε εγκατάσταση εμπλουτισμού ουρανίου, η ύπαρξη της οποίας αποκαλύφθηκε πρόσφατα, στο πυρηνικό συγκρότημα της Γιονμπιόν. Τέτοιες επιθεωρήσεις θα επέτρεπαν στην Διεθνή Υπηρεσία να καθορίσει αν η Βόρεια Κορέα εμπλουτίζει ουράνιο για πυρηνική βόμβα. Ο εκπρόσωπος του Στέητ Ντηπάρτμεντ, P.J. Crowley, δήλωσε ότι μια απόφαση της Πιονγκγιάνγκ να επιτρέψει την είσοδο επιθεωρητών των ΗΕ στις πυρηνικές της εγκαταστάσεις, θα αποτελούσε «θετικό» βήμα. Αλλά όπως επεσήμανε, η Ουάσιγκτον έχει δει «σειρά υποσχέσεων που δεν τηρήθηκαν από μέρους της Βόρειας Κορέας εδώ και χρόνια» και γι’ αυτό θέλει να δει τις πράξεις της χώρας και όχι τα λόγια της, υπό συγκεκριμένες συνθήκες.